RÅDETS FORORDNING (EF) Nr. 664/96 af 29. marts 1996 om forlængelse af gyldighedsperioden for suspensionen af den endelige antidumpingtold på importen af visse typer elektroniske mikrokredsløb, såkaldte EPROMs (Erasable Programmable Read Only Memories) med oprindelse i Japan

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1), særlig artikel 14, stk. 4,

under henvisning til forslag forelagt af Kommissionen efter konsultation i Det Rådgivende Udvalg i henhold til ovennævnte forordning, og

ud fra følgende betragtninger:

(1) Rådet indførte ved forordning (EØF) nr. 577/91 (2), en endelig antidumpingtold på importen til Fællesskabet af visse typer elektroniske mikrokredsløb, såkaldte EPROMs (Erasable Programmable Read Only Memories), med oprindelse i Japan og henhørende under KN-kode:

- 8542 11 33, 8542 11 34, 8542 11 35 og 8542 11 36 for færdige EPROMs, hvis programmer kan slettes ved anvendelse af ultraviolet lys

- ex 8542 11 38 for færdige Flash-EPROMs

- ex 8542 11 76 for OTPs

- ex 8542 11 01 for wafers til alle typer EPROMs, og

- ex 8542 11 05 for dice og chips til alle typer EPROMs.

(2) Kommissionen suspenderede ved afgørelse 95/272/EF (3), den endelige antidumpingtold på EPROMs med oprindelse i Japan for en periode på ni måneder, da markedsvilkårene for den pågældende vare midlertidigt havde ændret sig i et sådant omfang, at der ikke længere forekom skadelig dumping, og antidumpingtolden derfor kunne suspenderes i den pågældende periode.

(3) Den 8. oktober 1995 indledte Kommissionen en fornyet undersøgelse (4) af antidumpingforanstaltningerne vedrørende EPROMs med oprindelse i Japan i henhold til artikel 11, stk. 3, i forordning (EF) nr. 3283/94 (5). Den pågældende undersøgelse er endnu ikke afsluttet.

(4) På grundlag af de foreliggende oplysninger vedrørende markedsvilkårene, særlig salgsrapporter fra de berørte eksportører, har Kommissionen som i tilfældet med en anden type elektroniske mikrokredsløb, DRAMs, for hvilke suspensionen af antidumpingtolden vedrørende importen af DRAMs med oprindelse i Japan og Republikken Korea er blevet forlænget med et år ved Rådets forordning (EF) nr. 399/96 (6), foretaget en undersøgelse af, hvorvidt betingelserne for at forlænge gyldighedsperioden for suspensionen af antidumpingtolden vedrørende EPROMs er opfyldt. Specielt fremgår det af de statistiske oplysninger og salgsdata, som Kommissionen modtog fra fællesskabsproducenterne og alle kendte japanske eksportører, at henimod udløbet af den oprindelige gyldighedsperiode for suspension af antidumpingtolden er EPROM-markedet i Fællesskabet fortsat stabilt med en efterspørgsel, som overstiger udbuddet. Salgspriserne er høje, og EF-erhvervsgrenens finansielle udbytte er stadig gunstigt. Kommissionen konstaterede, at de markedsvilkår, der er beskrevet i betragtning 3 i Kommissionens afgørelse 95/272/EF, i almindelighed er fremherskende. Markedsprognoserne tyder på, at sådanne markedsvilkår vil fortsætte i det mindste i de næste tolv måneder.

(5) Men da EPROM-markedet er et cyklisk marked, vil de nuværende markedsvilkår imidlertid kunne blive fulgt af et marked med nedadgående tendenser. Dette kunne resultere i, at der igen vil forekomme skadelig dumping, og det igen vil blive nødvendigt at anvende antidumpingforanstaltninger. Dette understøttes af, at der for nylig er etableret betydelig ny produktionskapacitet, især i Japan, og at der vil blive oprettet endnu mere kapacitet i den nærmeste fremtid. Det er rimeligt at antage, at stigningen i produktionskapaciteten på verdensplan vil kunne forværre et fremtidigt marked med nedadgående tendenser.

(6) På baggrund af ovenstående er det hensigtsmæssigt at forlænge gyldighedsperioden for suspensionen af den pågældende antidumpingtold med yderligere et år efter den oprindelige periode på ni måneder, og det anses for usandsynligt, at der igen vil opstå skadelig dumping med hensyn til EPROMs på markedet i Fællesskabet som følge af en sådan forlængelse.

(7) Kommissionen underrettede derfor i overensstemmelse med artikel 14, stk. 4, i forordning (EF) nr. 3283/94 klageren om, at den havde til hensigt at foreslå Rådet at forlænge gyldighedsperioden for suspensionen af ovennævnte antidumpingtold med et år, og gav den pågældende mulighed for at fremsætte bemærkninger. Klageren gjorde ikke indsigelse.

(8) Det konkluderes, at betingelserne for at forlænge gyldighedsperioden for suspensionen af tolden i medfør af artikel 14, stk. 4, i forordning (EF) nr. 384/96 er opfyldt, og at gyldighedsperioden for suspensionen derfor bør forlænges med et år.

(9) Kommissionen vil fortsat nøje overvåge udviklingen og de enkelte deltageres optræden på EPROM-markedet, sådan som det har været tilfældet i den første suspensionsperiode. Skulle der opstå en situation, hvor EF-erhvervsgrenen igen påføres skade, vil Kommissionen foreslå Rådet at genindføre ovennævnte antidumpingtold omgående.

(10) Forpligtelsen til at indgive rapporter vedrørende salg og priser i medfør af gældende tilsagn vil fortsat gøre det muligt for Kommissionen at føre tilsyn med EPROM-markedet. Som tidligere nævnt vil forpligtelsen til at overholde bestemmelserne om mindstepriser i disse tilsagn imidlertid ikke blive opretholdt i den forlængede gyldighedsperiode for suspensionen af antidumpingtolden. Kommissionen vil derfor ikke fortsætte den kvartalsmæssige beregning og meddelelse af sådanne priser til de pågældende selskaber i denne periode.

(11) Det Rådgivende Udvalg er blevet hørt vedrørende suspensionen af antidumpingtolden og har ikke gjort indsigelse herimod -

UDSTEDT FØLGENDE FORORDNING:

Artikel 1

Gyldighedsperioden for suspensionen af den endelige antidumpingtold, der ved forordning (EØF) nr. 577/91 indførtes på importen af visse typer elektroniske mikrokredsløb, såkaldte EPROMs (Erasable Programmable Read Only Memories), med oprindelse i Japan, forlænges med et år indtil den 15. april 1997.

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. marts 1996.

På Rådets vegne

T. TREU

Formand

(1) EFT nr. L 56 af 6. 3. 1996, s. 1.

(2) EFT nr. L 65 af 12. 3. 1991, s. 1. Forordningen er senest ændret ved forordning (EØF) nr. 2860/93 (EFT nr. L 262 af 21. 10. 1993, s. 1).

(3) EFT nr. L 165 af 15. 7. 1995, s. 26.

(4) EFT nr. C 262 af 7. 10. 1995, s. 9.

(5) EFT nr. L 349 af 31. 12. 1994, s. 1. Forordningen er senest ændret ved forordning (EF) nr. 384/96.

(6) EFT nr. L 55 af 6. 3. 1996, s. 1.